I mange år har Nordjyllands ungdomssymfoniorkester (NUS) fyldt kulturskoler i hele landsdelen med musik, men nu kan der blive ende med at blive helt stille i musiklokalerne. Symfoniorkestret har modtaget omkring 300.000 støttekroner årligt fra Nordjyllands Kulturaftale de seneste 12 år, men får det ikke i næste omgang. - Det vil være et kæmpe tab for musiklivet i Nordjylland, hvis orkesteret bliver nødt til at lukke, siger Allan Pinnerup, der er forælder til to børn i orkesteret, og som samtidig også er formand for Rebild Kulturskole. Musikalsk løft Hvis orkesteret lukker, vil det betyde, at cirka 90 børn og unge skal sige farvel til orkestret. - Det vil betyde, at de så ikke længere vil opleve den kolossale glæde det er at spille sammen med andre i et stort orkester. De får ikke det enorme musikalske løft og møder ikke alle de venner, de plejer ved de her stævner, siger Allan Pinnerup. - Mine børn kommer hjem fra musikstævne og er utrolig glade og fyldt op med energi, siger han. Også på orkestrets facebookgruppe har forældre tilkendegivet deres ærgrelse over udsigterne: - Elliot (min den yngste) har haft så meget glæde af NUS, både musikalsk, socialt og personligt. Han var nok ikke kommet med på alle stævnerne, hvis det havde været meget dyrere. NUS er berigende og bidragende til almen dannelse og musikuddannelse, skriver forælder Rikke Steen Mapstone på facebook. Stadig en chance Allan Pinnerup vurderer, at det umiddelbart ikke er muligt at samle et orkester af samme størrelse i lokale musikskoler. Alt håb er dog ikke ude. Der er stadig en chance for, at symfoniorkestret kan få del i støtten fra Nordjyllands Kulturaftale ved næste runde. - Vi kan skrive til projektgruppen, der tildeler støtten og har en støttegruppe på facebook. Vi håber at få støtte i anden runde, når der tildeles midler igen, siger Allan Pinnerup. Se hele vores indslag om det kæmpende orkester herunder:
Kulturaftale Nordjylland har besluttet, at ungdomssymfoniorkesteret i Nordjylland ikke får støtte ved den første tildelingsrunde.